Споделете във...

Pinterest Linkedin

Единствената жена, член на УС на Българска федерация по бокс (БФБ) Емилия Груева бе избрана за председател на женската комисия към Международната боксова асоциация (АИБА). Поканата за високия пост идва лично от Франко Фалчинели, който е изпълняващ длъжността президент на световната федерация (АИБА) на мястото на отстранения д-р Ву.

„Вашият опит и страст към женския бокс са разпознаваеми за всички и аз съм убеден, че вие сте големият актив за бъдещето развитие на нашия спорт и по-специално за женския бокс“, пише Фалчинели в писмото си до Емилия Груева.

Като председател на тази комисия, Груева автоматично става и член на Изпълнителния комитет на световната федерация (АИБА) и на практика я прави българката с най-висок пост в световния бокс след покойния вече акад. Емил Жечев, който бе председател на Европейската боксова асоциация (ЕАБА) и вицепрезидент на световната (АИБА).

„Назначението на Емилия Груева е поредно огромно признание за добрата работа и дейността на Българската федерация по бокс и ние много се гордеем с това“, коментира президентът на БФБ Красимир Инински.